《友人有问余诗法者走笔答之》
清代·吴德旋

君莫问我诗，我诗多变格。知音最蚤惟陆君，许我清才世无敌。

自交仁和宋左彝，风人之意时一窥。南朝鲍谢不可到，侧艳往往如温岐。

吾州数子才不羁，论议绝出高难跻。南宋不数陆务观，中州姑置元裕之。

嶙峋坡谷犹下乘，更谁比数诗人诗。我今偏得采诗法，不论浓淡与平奇。

但须妙合兴观群怨之大旨，导源三百其无迷。

作者简介：（1767—1840）江苏宜兴人，字仲伦。诸生。诗高澹绝俗。与恽敬、张惠言为友，工古文，后请益于姚鼐，遂专宗桐城派。有《初月楼集》。